### NN 152/2022 (23.12.2022.), Odluku o porezima Općine Bednja

Općina Bednja

2399

Na temelju članka 35. Zakona o lokalnoj i područnoj (regionalnoj) samoupravi (»Narodne novine« 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20), članka 20. stavka 1. i članka 42. Zakona o lokalnim porezima (»Narodne novine« broj 115/16, 101/17 i 114/22) i članka 28. Statuta Općine Bednja (»Službeni vjesnik Općine Bednja« broj 7/21) Općinsko vijeće Općine Bednja na svojoj 16. sjednici donosi

ODLUKU

O POREZIMA OPĆINE BEDNJA

I. OPĆE ODREDBE

Članak 1.

Ovom se Odlukom utvrđuju vrste poreza Općine Bednja.

II. VRSTE POREZA

Članak 2.

Porezi Općine Bednja su:

1. prirez porezu na dohodak,

2. porez na potrošnju,

3. porez na kuću za odmor,

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se po stopi od 10 %.

2. Porez na potrošnju

Članak 4.

(1) Porez na potrošnju plaća se po stopi od 3%.

(2) Poslove u vezi s utvrđivanjem i naplatom poreza na potrošnju za Općinu Bednja obavlja Porezna uprava.

3. Porez na kuće za odmor

Članak 5.

(1) Porez na kuće za odmor plaća se godišnje 1,06 eura/m2 korisne površine kuće za odmor.

(2) Poslove u vezi s utvrđivanjem i naplatom poreza na kuće za odmor obavlja Jedinstveni upravni odjel Općine Bednja.

4. Porez na korištenje javnih površina

Članak 6.

Javnim površinama u smislu ove odluke smatraju se: ulice, nogostupi, ceste, trgovi, javni prolazi, stube, mostovi, parkirališta, stajališta javnog prometa i slično, zelene površine, parkovi, travnjaci, zelene površine uz ceste u naselju i izvan naselja čiji je vlasnik Općina Bednja ili su joj te površine date na korištenje i održavanje.

Članak 7.

(1) Na korištenje javnih površina plaća se porez na svaki m² površine po danu, i to:

|  |  |
| --- | --- |
| 1. prodaja bižuterije | 2,65 eura |
| 2. prodaja pića | 3,98 eura |
| 3. prodaja pića i jela | 4,65 eura |
| 4. prodaja jela | 3,32 eura |
| 5. tombola, lutrije, igre | 5,31 eura |
| 6. ostale djelatnosti | 3,32 eura. |

(2) Za korištenje javne površine radi postave ljetne terase plaća se porez po m² kako slijedi:

|  |  |  |
| --- | --- | --- |
| 1. | zona I (obuhvaća uži centar Bednje, odnosno Trg svete Marije, centar Vrbna, Cvetlina i Trakoš­ćana) | 2,65 €/m² – mjesečno |
| 2. | zona II (ostali dijelovi Općine Bednja) | 1,32 €/m² – mjesečno. |

(3) Za pokretnu prodaju putem vozila na javnim površinama plaća se porez u paušalnom iznosu od 530,89 eura godišnje ili 53,09 eura mjesečno po vozilu.

(4) Od obveze plaćanja poreza na korištenje javne površine oslobođene su neprofitne udruge građana te prodaja poljoprivrednih proizvoda, uz obveznu prethodnu najavu Jedinstvenom upravnom odjelu Općine Bednja.

Članak 8.

(1) Porez na korištenje javne površine obveznik je dužan platiti prije izdavanja rješenja kojim se odobrava korištenje javne površine, a koje izdaje Jedinstveni upravni odjel Općine Bednja.

(2) Porez na ljetne terase obračunava se od 15. 4. do 30. 9. tekuće godine.

III. PRELAZNE I ZAVRŠNE ODREDBE

Članak 9.

Stupanjem na snagu ove Odluke prestaje važiti Odluka o općinskim porezima Općine Bednja objavljena u »Službenom vjesniku Varaždinske županije« broj 98/22.

Članak 10.

Ova Odluka objavit će se u »Narodnim novinama« i »Službenom vjesniku Varaždinske županije«, a stupa na snagu 1. siječnja 2023. godine

Klasa: 024-01/22-10/7
 Urbroj: 2186-13-03/01-22-3
 Bednja, 12. prosinca 2022.

Predsjednik Općinskog vijeća
 Vladimir Kramarić, v. r.